b'\n_START_ARTICLE_\n\xc5\xbdebelj\n_START_PARAGRAPH_\n\xc5\xbdeb\xc3\xa8lj je v lesarstvu in strojni\xc5\xa1tvu koni\xc4\x8dast in oster predmet iz trde kovine, navadno jekla, ki ga uporabljamo za povezovanje dveh (po navadi lesenih) kosov materiala.Izdelani so natan\xc4\x8dneje iz Thomassovega jekla z natezno trdnostjo 600-800 MPa in mejo plasti\xc4\x8dnosti pri 90-95\xc2\xa0% natezne trdnosti._NEWLINE_So zelo ekonomi\xc4\x8dni, saj lahko z majhno te\xc5\xbeo veznega sredstva priklju\xc4\x8dimo veliko silo. Obremenjeni so lahko bo\xc4\x8dno, torej prena\xc5\xa1ajo stri\xc5\xbene sile, ali pa tudi osno, tako da so sposobni prena\xc5\xa1ati tudi izruvne sile._NEWLINE_V obdelovanec ga zabijemo s kladivom ali z elektri\xc4\x8dnim oziroma pnevmatskim orodjem. \xc5\xbdebelj materiale dr\xc5\xbei skupaj s trenjem. Na vrhu \xc5\xbeeblja je glavica - raz\xc5\xa1irjeni del, ki slu\xc5\xbei la\xc5\xbejemu zabijanju, zaradi nje pa \xc5\xbeebelj tudi mo\xc4\x8dneje povezuje material._NEWLINE_Pred korozijo jih lahko za\xc5\xa1\xc4\x8ditimo z galvanizacijo; pogosto so za\xc5\xa1\xc4\x8diteni s cinkom. _NEWLINE_V trgovinah so \xc5\xbeeblji naprodaj na enoto mase, nasprotno od vijakov, ki se prodajajo po kosih.\n_START_SECTION_\nZgodovina\n_START_PARAGRAPH_\nSprva so \xc5\xbeeblje ro\xc4\x8dno kovali. V Sloveniji so bili posebej znani \xc5\xbeebljarji iz kraja Kropa na Gorenjskem. Prvi strojno izdelani \xc5\xbeeblji, izsekani iz plo\xc4\x8devine, so se pojavili konec 18. stoletja v ZDA. Dandanes so jih v obi\xc4\x8dajni uporabi \xc5\xbee povsem nadomestili \xc5\xbei\xc4\x8dniki, druga\xc4\x8dni se uporabljajo le v restavratorstvu. \xc5\xbdi\xc4\x8dniki so izdelani iz \xc5\xbeice, kar poceni in poenostavi izdelavo.'